Республикалык адистештирилген музыкалык жатак мектеби М. Абдраев атындагы

Республикалык адистештирилген музыкалык жатак мектеби М. Абдраев атындагы – 1965-жылы Фрунзе шаарында ачылган. Мектептин негизги милдети – жогорку музыкалык окуу жайларына таланттуу балдарды даярдоого кылдуу, үйлөмө, кыргыз эл аспаптарында болочок ойноочуларды, хор дирижёрлорун, эстрада аткаруучуларын даярдайт. 1978-жылы мектептин хор коллективине Кыргызстан Ленин комсомолу сыйлыгынын лауреаты наамы ыйгарылган. 1980-жылы мектепке композитор М. Абдраевдин ысмы берилген, анда композитордун чакан музейи уюштурулган. Мектепте С. А. Кривопалова, Ф. Ф. Якунин, В. С. Жапаркулов, О. А. Кулева, А. У. Укурчинов, И. Б. Сүйөркулова ж. б. сыяктуу жогорку тажрыйбалуу педагогдор эмгектенишкен. Мектепти М. Бегалиев, Э. Асаналиев, Ж. Каниметов, Ы. Осмонкулов, Мурат Рена, Р. Карагулова, Г. Эсенгулова, А. Садыков ж. б. ондогон музыканттар бүтүрүшкөн. Ар кайсы жылдарда мектепти Т. Тургуналиев, Ж. Момункулов, Т. Молдогазиев, Л. Исакеева, А. Абдуллаев, А. Асакеев жетектеген. 2010-жылдан директору – Кыргыз Республикасынын эмгек сиңирген артисти, композитор И. Аманбаев. 
Категория: Билим берүү
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9